amanoisuno/poetBack huggingface dataset:
梅花 崔道融 
數萼初含雪，孤標畫本難。香中別有韻，清極不知寒。橫笛和愁聽，斜枝倚病看。朔風如解意，容易莫摧殘。
銅雀妓二首 崔道融 
嚴妝垂玉箸，妙舞對清風。無複君王顧，春來起漸慵。歌咽新翻曲，香銷舊賜衣。陵園春雨暗，不見六龍歸。
春閨二首 崔道融 
寒食月明雨，落花香滿泥。佳人持錦字，無雁寄遼西。欲剪宜春字，春寒入剪刀。遼陽在何處，莫望寄征袍。
訪僧不遇 崔道融 
尋僧已寂寞，林下鎖山房。松竹雖無語，牽衣借晚涼。
田上 崔道融 
雨足高田白，披蓑半夜耕。人牛力俱盡，東方殊未明。
月夕 崔道融 
月上隨人意，人閑月更清。朱樓高百尺，不見到天明。
槿花 崔道融 
槿花不見夕，一日一回新。東風吹桃李，須到明年春。
西施灘 崔道融 
宰嚭亡吳國，西施陷惡名。浣紗春水急，似有不平聲。
江上逢故人 崔道融 
故里琴樽侶，相逢近臘梅。江村買一醉，破淚卻成咍。
牧豎 崔道融 
牧豎持蓑笠，逢人氣傲然。臥牛吹短笛，耕卻傍溪田。
過農家 崔道融 
欲羨農家子，秋新看刈禾。蘇秦無負郭，六印又如何。
江夕 崔道融 
江心秋月白，起柁信潮行。蛟龍化為人，半夜吹笛聲。
春墅 崔道融 
蛙聲近過社，農事忽已忙。鄰婦餉田歸，不見百花芳。
江村 崔道融 
日暮片帆落，江村如有情。獨對沙上月，滿船人睡聲。
擬樂府子夜四時歌四首 崔道融 
吳子愛桃李，月色不到地。明朝欲看花，六宮人不睡。涼軒待月生，暗裏螢飛出。低回不稱意，蛙鳴亂清瑟。月色明如晝，蟲聲入戶多。狂夫自不歸，滿地無天河。銀缸照殘夢，零淚沾粉臆。洞房猶自寒，何況關山北。
寄人二首 崔道融 
花上斷續雨，江頭來去風。相思春欲盡，未遣酒尊空。澹澹長江水，悠悠遠客情。落花相與恨，到地一無聲。
江鷗 崔道融 
白鳥波上棲，見人懶飛起。為有求魚心，不是戀江水。
春晚 崔道融 
三月寒食時，日色濃於酒。落盡牆頭花，鶯聲隔原柳。
漢宮詞 崔道融 
獨詔胡衣出，天花落殿堂。他人不敢妒，垂淚向君王。
旅行 崔道融 
少壯經勤苦，衰年始浪遊。誰憐不龜手，他處卻封侯。
班婕妤 崔道融 
寵極辭同輦，恩深棄後宮。自題秋扇後，不敢怨春風。
元日有題 崔道融 
十載元正酒，相歡意轉深。自量麋鹿分，只合在山林。
古樹 崔道融 
古樹春風入，陽和力太遲。莫言生意盡，更引萬年枝。
春題二首 崔道融 
青春未得意，見花卻如讎。路逢白麵郎，醉插花滿頭。滿眼桃李花，愁人如不見。別有惜花人，東風莫吹散。
長安春 崔道融 
長安牡丹開，繡轂輾晴雷。若使花長在，人應看不回。
病起二首 崔道融 
病起春已晚，曳筇傷綠苔。強攀庭樹枝，喚作花未開。病起繞庭除，春泥粘屐齒。如從萬里來，骨肉滿面喜。
峽路 崔道融 
清猿啼不住，白水下來新。八月莫為客，夜長愁殺人。
長門怨 崔道融 
長門春欲盡，明月照花枝。買得相如賦，君恩不可移。
月夕有懷 崔道融 
圓光照一海，遠客在孤舟。相憶無期見，中宵獨上樓。
夜泊九江 崔道融 
夜泊江門外，歡聲月裏樓。明朝歸去路，猶隔洞庭秋。
寒食夜 崔道融 
滿地梨花白，風吹碎月明。大家寒食夜，獨貯望鄉情。
歸燕 崔道融 
海燕頻來去，西人獨滯留。天邊又相送，腸斷故園秋。
長安春 崔道融 
珠箔映高柳，美人紅袖垂。忽聞半天語，不見上樓時。
鑾駕東回 崔道融 
兩川花捧禦衣香，萬歲山呼輦路長。天子還從馬嵬過，別無惆悵似明皇。
釣魚 崔道融 
閑釣江魚不釣名，瓦甌斟酒暮山青。醉頭倒向蘆花裏，卻笑無端犯客星。
西施 崔道融 
苧蘿山下如花女，占得姑蘇臺上春。一笑不能忘敵國，五湖何處有功臣。
馬嵬 崔道融 
萬乘淒涼蜀路歸，眼前朱翠與心違。重華不是風流主，湘水猶傳泣二妃。
羯鼓 崔道融 
華清宮裏打撩聲，供奉絲簧束手聽。寂寞鑾輿斜穀裏，是誰翻得雨淋鈴。
寄李左司 崔道融 
柏台蘭省共清風，鳴玉朝聯夜被同。肯信人間有兄弟，一生長在別離中。
梅 崔道融 
溪上寒梅初滿枝，夜來霜月透芳菲。清光寂寞思無盡，應待琴尊與解圍。
天臺陳逸人 崔道融 
絕粒空山秋複春，欲看滄海化成塵。近拋三井更深去，不怕虎狼唯怕人。
雪竇禪師 崔道融 
雪竇峰前一派懸，雪竇五月無炎天。客塵半日洗欲盡，師到白頭林下禪。
溪上遇雨二首 崔道融 
回塘雨腳如繅絲，野禽不起沈魚飛。耕蓑釣笠取未暇，秋田有望從淋漓。坐看黑雲銜猛雨，噴灑前山此獨晴。忽驚雲雨在頭上，卻是山前晚照明。
長門怨 崔道融 
長門花泣一枝春，爭奈君恩別處新。錯把黃金買詞賦，相如自是薄情人。
秋夕 崔道融 
自憐三十未西游，傍水尋山過卻秋。一夜雨聲多少事，不思量盡到心頭。
過隆中 崔道融 
玄德蒼黃起臥龍，鼎分天下一言中。可憐蜀國關張後，不見商量徐庶功。
關下 崔道融 
百二山河壯帝畿，關門何事更開遲。應從漏卻田文後，每度聞雞不免疑。
寒食客中有懷 崔道融 
江上聞鶯禁火時，百花開盡柳依依。故園兄弟別來久，應到清明猶望歸。
溪夜 崔道融 
積雪消來溪水寬，滿樓明月碎琅玕。漁人拋得釣筒盡，卻放輕舟下急灘。
山居臥疾，廣利大師見訪 崔道融 
桐谷孫枝已上弦，野人猶臥白雲邊。九天飛錫應相誚，三到行朝二十年。
村墅 崔道融 
正月二月村墅閑，餘糧未乏人心寬。南鄰雨中揭屋笑，酒熟數家來相看。
悲李拾遺二首 崔道融 
故友從來匪石心，諫多難得主恩深。行朝半夜煙塵起，曉殿籲嗟一鏡沈。天涯時有北來塵，因話它人及故人。也是先皇能罪己，殿前頻得觸龍鱗。
《題李將軍傳》 崔道融 
猿臂將軍去似飛，彎弓百步虜無遺。漢文自與封侯得，何必傷嗟不遇時。
酒醒 崔道融 
酒醒撥剔殘灰火，多少淒涼在此中。爐畔自斟還自醉，打窗深夜雪兼風。
郊居友人相訪 崔道融 
柴門深掩古城秋，背郭緣溪一徑幽。不有小園新竹色，君來那肯暫淹留。
鏡湖雪霽貽方幹 崔道融 
天外曉嵐和雪望，月中歸棹帶冰行。相逢半醉吟詩苦，應抵寒猿嫋樹聲。
秋霽 崔道融 
雨霽長空蕩滌清，遠山初出未知名。夜來江上如鉤月，時有驚魚擲浪聲。
謝朱常侍寄貺蜀茶、剡紙二首 崔道融 
瑟瑟香塵瑟瑟泉，驚風驟雨起爐煙。一甌解卻山中醉，便覺身輕欲上天。百幅輕明雪未融，薛家凡紙漫深紅。不應點染閑言語，留記將軍蓋世功。
讀杜紫微集 崔道融 
紫微才調複知兵，長覺風雷筆下生。還有枉拋心力處，多於五柳賦閒情。
寓題 崔道融 
海上乘查便合仙，若無仙骨未如船。人間亦有支機石，虛被聲名到洞天。
寓吟集 崔道融 
陶集篇篇皆有酒，崔詩句句不無杯。醉來已共身安約，讓卻詩人作酒魁。
溪居即事 崔道融 
籬外誰家不系船，春風吹入釣魚灣。小童疑是有村客，急向柴門去卻關。
雞 崔道融 
買得晨雞共雞語，常時不用等閒鳴。深山月黑風雨夜，欲近曉天啼一聲。
獻浙東柳大夫 崔道融 
屬城甘雨幾經春，聖主全分付越人。俗眼不知青瑣貴，江頭爭看碧油新。
楊柳枝詞 崔道融 
霧撚煙搓一索春，年年長似染來新。應須喚作風流線，系得東西南北人。
楚懷王 崔道融 
宮花一朵掌中開，緩急翻為敵國媒。六裏江山天下笑，張儀容易去還來。
對早梅寄友人二首 崔道融 
憶得前年君寄詩，海邊三見早梅詞。與君猶是海邊客，又見早梅花發時。憶得去年有遺恨，花前未醉到無花。清芳一夜月通白，先脫寒衣送酒家。
句 崔道融 
萬里一點白，長空鳥不飛。如今卻羨相如富，猶有人間四壁居。